Kristen Touborg (SF), 2010-03-04:
I SF finder vi også, at det allerbedste ville være, at man kunne undgå kastration af svin.
For mig at se
er der ingen tvivl om, at kirurgisk kastration uden bedøvelse er en særdeles smertefuld oplevelse for svinene, og jeg synes jo altså, at det er tankevækkende, at det kun er svin, man lovligt kan kastrere uden bedøvelse.
Det er da underligt, at samtlige andre husdyr skal være bedøvet, før der kan foretages et kastrationsindgreb, men lige bestemt for svin behøver man åbenbart ikke at gøre det.
Og hvorfor så det?
Nu har jeg spurgt ministeren, og jeg kunne jo høre, at ministeren sådan set ikke rigtig kunne forklare, hvad forskellen er.
Jeg har en vis forståelse for, at ministeren ikke på stående fod kan forklare det, men ministeren kan så forvente at få spørgsmålet via udvalget, og så får ministeren jo muligheden for at få nogle embedsmænd til at forklare, hvorfor det nu er sådan, at svin skal behandles så meget dårligere end alle andre dyr.
Rent faktisk har der jo været et stort projekt i Danmark under Danske Slagterier, hvor vi producerede hangrise uden kastration.
Det var rigtig ærgerligt, at det kørte skævt.
Hr. Bjarne Laustsen har faktisk redegjort noget for, hvorfor det kørte skævt.
Det var jo rent faktisk noget med protektionisme i Tyskland, og det endte med, at Danmark vandt sagen, det endte med, at Danske Slagterier vandt sagen, men der var der gået hen imod 10 år, og så var det løb ligesom kørt.
Det var jo rigtig ærgerligt, fordi der var Danske Slagterier faktisk oppe på tæerne og med på, at det kunne være en stor fordel både dyrevelfærdsmæssigt og eksportmæssigt, at man gik den vej.
Der er jo ingen tvivl om, som hr. Bjarne Laustsen siger, at vi skal passe på, at den store eksport ikke går skævt, og jeg er fuldstændig enig i, at det skal vi.
Men det kan faktisk meget vel komme til at gå skævt, hvis vi bliver ved med kastration.
Jeg tror ikke, at det er gavnligt for dansk eksport af svinekød, at vi ser den slags fjernsynsudsendelser, som vi har set nogle stykker af i de seneste par år.
Jeg tror meget vel, at der kan ske det, at vi får en meget kraftig forbrugerreaktion, og så synes jeg, at både ministeren og Socialdemokratiet gør dansk landbrug en bjørnetjeneste, hvis man giver 4-5 år mere, hvor man kan blive ved med at foretage den dyremishandling, som jeg meget gerne helt klart vil sige at det er.
Det kan meget vel gå sådan, at det kan skade eksporten meget mere.
Da vi havde det projekt kørende, var det jo rent faktisk sådan, at vi betalte leverandører sådan en slags forsikring for hver gris, vi leverede, og der var 4-5 pct., der blev kasseret, men det var jo så dækket kollektivt.
Det var et udmærket projekt at være med i, og det er bare ærgerligt, at det er stoppet.
Det er blevet sagt nogle gange, at det jo vil betyde en håndtering mere af grisene, hvis det er sådan, at vi skal bedøve forud for kastration.
Det er delvis rigtigt, men også kun delvis, for sagen er jo, at smågrisene bliver behandlet, de bliver håndteret adskillige gange i de første levedøgn.
De skal have slebet tænderne, er der nogle, der mener; de skal have jerntilskud, og det er som regel også som injektion; de skal have vitamintilskud; og så skal de altså kastreres.
Så allerede de fire gange sker det.
Jeg tror sådan set sagtens, at man kunne finde en praktisk løsning på, at man gik igennem de der 1.000 svin, eller hvad det nu er, de store svinebesætninger skal kastrere ad gangen, eller tager et afsnit og går ind og bedøver, og dernæst starter man forfra, og så kastrerer man.
I modsætning til Venstre tror jeg så meget på bøndernes vilje til at opfylde love, at jeg tror, man vil gøre det.
Jeg vil godt sige, at der jo er masser af andre områder, hvor vi heller ikke sikrer, at lovene bliver opfyldt, og det betyder jo ikke, at vi holder op af den grund.
Der er også nogle her i landet, der kører for stærkt, men af den grund siger vi jo ikke, at så ophæver vi færdselsloven.